**600.0321.09.09.15**

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ
ՀԱՆՐԱՅԻՆ ԾԱՌԱՅՈՒԹՅՈՒՆՆԵՐԸ ԿԱՐԳԱՎՈՐՈՂ ՀԱՆՁՆԱԺՈՂՈՎ

ՈՐՈՇՈՒՄ

9 սեպտեմբերի 2015 թվականի №321Ա
ք. Երևան

«ՍԵԿՏՈՐ ՔՎԱՆՏ» ՍԱՀՄԱՆԱՓԱԿ ՊԱՏԱՍԽԱՆԱՏՎՈՒԹՅԱՄԲ ԸՆԿԵՐՈՒԹՅԱՆ ՆԿԱՏՄԱՄԲ ՏՈՒԳԱՆՔ ԿԻՐԱՌԵԼՈՒ ՄԱՍԻՆ

Հաշվի առնելով, որ՝

ա) Հայաստանի Հանրապետության հանրային ծառայությունները կարգավորող հանձնաժողովի (այսուհետ՝ Հանձնաժողով) 2008 թվականի դեկտեմբերի 29-ի №736Ա որոշմամբ «ՍԵԿՏՈՐ ՔՎԱՆՏ» սահմանափակ պատասխանատվությամբ ընկերությանը (այսուհետ՝ Ընկերություն) տրամադրվել է «Ձորագյուղ-1» փոքր հիդրոէլեկտրակայանում էլեկտրական էներգիայի (հզորության) արտադրության լիցենզիա (այսուհետ՝ №0307 լիցենզիա)՝ 15 տարի գործողության ժամկետով, իսկ 2009 թվականի դեկտեմբերի 2-ի №771Ա որոշմամբ՝ «Ձորագյուղ-3» փոքր հիդրոէլեկտրակայանում էլեկտրական էներգիայի (հզորության) արտադրության լիցենզիա (այսուհետ՝ №0339 լիցենզիա)՝ 15 տարի գործողության ժամկետով,

բ) Հանձնաժողովի 2014 թվականի նոյեմբերի 19-ի «ՍԵԿՏՈՐ ՔՎԱՆՏ» սահմանափակ պատասխանատվությամբ ընկերության նկատմամբ տուգանք կիրառելու մասին» №419Ա որոշմամբ ընկերությանը պարտավորեցվել էր էլեկտրական էներգիայի արտադրության (հզորության) գործունեությունը համապատասխանեցնել №0307 և №0339 լիցենզիաների պայմաններին, սակայն հանձնաժողովի աշխատակազմի կողմից էլեկտրական էներգիայի առևտրային հաշվառման ավտոմատ համակարգի միջոցով իրականացված վերլուծության արդյունքում պարզվել է, որ կրկին գերազանցվել են «Ձորագյուղ-1» և «Ձորագյուղ-3» փոքր հիդրոէլեկտրակայանների հաշվարկային հզորությունները, ուստի 2015 թվականի օգոստոսի 4-ից Ընկերության նկատմամբ հարուցել է վարչական վարույթներ՝ էլեկտրական էներգիայի արտադրության լիցենզավորված գործունեությունը №0307 և №0339 լիցենզիաների պայմաններին համապատասխան իրականացնելու փաստի ուսումնասիրության նպատակով, որոնք 10-ական օրով երկարաձգվել են,

գ) հարուցված վարչական վարույթների շրջանակներում Ընկերությունը 2015 թվականի օգոստոսի 10-ի գրությամբ տեղեկացրել է, որ Ընկերության էլեկտրական էներգիայի արտադրության լիցենզավորված գործունեությունը №0307 և №0339 լիցենզիաների պայմաններին համապատասխանեցնելու գործընթացը դեռևս ընթացքի մեջ է և այն ավարտելուց հետո կտեղեկացվի Հանձնաժողովին,

դ) №0307 և №0339 լիցենզիաների պայմանների 4.1 կետի համաձայն՝ լիցենզավորված անձը լիցենզավորված գործունեությունն իրականացնում է տվյալ լիցենզիաների պայմանների հավելվածում նշված հիմնական սարքավորումներով‚ որոնց դրվածքային հզորությունը համապատասխանաբար կազմում է 493կՎտ և 274կՎտ, իսկ նույն պայմանների 6.21 կետի համաձայն՝ լիցենզավորված անձը պարտավոր է անմիջապես Հանձնաժողովին հայտնել այն հանգամանքների մասին, որոնք հանգեցրել են կամ կարող են հանգեցնել լիցենզիայի պայմանների խախտումների,

ե) Հանձնաժողովի աշխատակազմի կողմից իրականացված վարչական վարույթի արդյունքում փաստվել է, որ Ընկերությունը խախտել է №0307 և №0339 լիցենզիաների պայմանների 4.1 և 6.21 կետերը, և

հիմք ընդունելով «Էներգետիկայի մասին» Հայաստանի Հանրապետության օրենքի 28-րդ հոդվածի 1-ին կետի «ա» ենթակետը, 42-րդ հոդվածի 1-ին կետի «բ» ենթակետը և 5-րդ կետի «բ» ենթակետը՝ Հայաստանի Հանրապետության հանրային ծառայությունները կարգավորող հանձնաժողովը **որոշում է.**

1. №0307 և №0339 լիցենզիաների պայմանների 4.1 և 6.21 կետերի խախտման համար Ընկերությանը տուգանել մեկ միլիոն դրամ գումարի չափով:
2. Ընկերությանը՝
3. սույն որոշումն ուժի մեջ մտնելու պահից մեկամսյա ժամկետում որոշման 1-ին կետով նախատեսված գումարը 900005242327 hաշվեհամարով փոխանցել Հայաստանի Հանրապետության պետական բյուջե.
4. սույն որոշումն ուժի մեջ մտնելու պահից Ընկերության գործունեությունը համապատասխանեցնել №0307 և №0339 լիցենզիաների պայմաններին.
5. ընդունել ի գիտություն, որ Ընկերությունն իրավասու է՝

ա. սույն որոշման 1-ին կետով նախատեսված խախտումները վերացնելուց հետո դիմել Հանձնաժողով՝ «Ձորագյուղ-1» և «Ձորագյուղ-3» փոքր հիդրոէլեկտրակայանների վերակառուցման համար համաձայնություն ստանալու և №0307 ու №0339 լիցենզիաների պայմաններում փոփոխություն կատարելու համար.

բ. սույն որոշումը բողոքարկել Հանձնաժողով կամ Հայաստանի Հանրապետության վարչական դատարան՝ այն ուժի մեջ մտնելու պահից երկամսյա ժամկետում:

1. Սույն որոշումն ուժի մեջ է մտնում ստորագրման պահից:

 ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՆՐԱՅԻՆ

 ԾԱՌԱՅՈՒԹՅՈՒՆՆԵՐԸ ԿԱՐԳԱՎՈՐՈՂ

 ՀԱՆՁՆԱԺՈՂՈՎԻ ՆԱԽԱԳԱՀԻ ՏԵՂԱԿԱԼ՝ Շ. ԿԻՐԱԿՈՍՅԱՆ

 ք. Երևան

 9 սեպտեմբերի 2015թ.

 ժամը 1600